RO
C 361/10
Jurnalul Oficial al Uniunii Europene
20.9.2022
Joi, 24 martie 2022
32.
invită Comisia să asigure faptul că terenurile agricole sunt utilizate în principal doar pentru producția de alimente și furaje, cu scopul de a garanta astfel securitatea alimentară nu numai pentru cetățenii UE, ci și pentru milioanele de refugiați din UE; 33. subliniază că un sector agricol puternic și sustenabil în întreaga UE și un mediu rural prosper și sustenabil, sprijinit de o PAC puternică, sunt elemente vitale pentru depășirea provocării reprezentate de securitatea alimentară; subliniază că agricultura are o valoare importantă pentru UE și pentru dezvoltarea sa politică și economică și are un impact enorm asupra societății prin producția de alimente, ocuparea forței de muncă în mediul rural, vitalitatea economică și calitatea vieții în zonele rurale și dezvoltarea rurală în general; 34. solicită punerea imediată în aplicare a măsurilor împotriva perturbării pieței prevăzute la articolul 219 din Regulamentul privind organizarea comună a piețelor (7) pentru a sprijini sectoarele cele mai afectate și, în paralel, mobilizarea rezervei pentru situații de criză în acest scop; invită, de asemenea, Comisia să fie pregătită să ia, în temeiul regulamentului, noi măsuri de piață excepționale și necesare, cum ar fi activarea articolului 222; 35.
îndeamnă Comisia să ofere o claritate deplină statelor membre în legătură cu clauza privind cazurile de forță majoră prevăzută de PAC, precum și de legislația adoptată ulterior; 36. consideră că, deși creșterea securității alimentare este în prezent o prioritate și mai urgentă, ar trebui evaluate planurile strategice naționale pentru a aduce modificările necesare în lumina noilor circumstanțe, inclusiv utilizarea flexibilităților relevante pentru a crește suprafața cultivată a terenurilor aflate în producție; 37. invită Comisia să ia toate măsurile necesare, în special în ceea ce privește ajutoarele de stat, pentru a permite sprijinul necesar pentru sectoarele cele mai afectate de criză; 38. invită Comisia să aibă în vedere modificarea Cadrului temporar privind ajutoarele de stat, adoptat în martie 2020, cu scopul de a le permite statelor membre să utilizeze pe deplin flexibilitatea în temeiul normelor privind ajutoarele de stat pentru a sprijini economia; 39. subliniază că măsurile extraordinare de dezvoltare rurală impuse de COVID-19 ar trebui extinse pentru a veni în întâmpinarea actualelor probleme de lichiditate care pun în pericol viabilitatea activităților agricole și periclitează întreprinderile mici din domeniul prelucrării, comercializării sau dezvoltării produselor agricole; 40. consideră că ar trebui adoptate măsuri pentru a garanta o mai mare flexibilitate pentru importurile de produse esențiale (în special cereale, soia și îngrășăminte) din țări din afara UE fără a submina standardele UE; 41. își reafirmă angajamentele față de durabilitate și siguranța alimentară și subliniază că toate alimentele și furajele importate trebuie să respecte standardele UE în materie de siguranță alimentară, inclusiv nivelurile maxime de reziduuri de pesticide și antimicrobiene; denunță toate propunerile de utilizare abuzivă a crizelor actuale pentru a slăbi aceste cerințe și angajamente; 42. invită Comisia, în special, să sprijine organizațiile sectoriale pentru a asigura noi piețe de import care să garanteze aprovizionarea cu alimente și factori de producție agricolă, în special pentru creșterea animalelor, evitând astfel periclitarea securității alimentare în Europa; 43. invită Consiliul și Comisia să deblocheze urgent rezerva pentru situații de criză, în valoare de 479 de milioane EUR, pentru a ajuta sectorul agricol să facă față provocărilor actuale de pe piață; constată, cu toate acestea, că această rezervă pentru situații de criză, odată epuizată, nu poate fi alimentată cu fonduri din cadrul PAC; solicită, prin urmare, deblocarea imediată a unor fonduri suplimentare care să fie mobilizate în cazul în care rezerva pentru situații de criză este epuizată; 44. invită Comisia, în contextul deficitului de culturi proteice, să propună o strategie europeană cuprinzătoare privind proteinele pentru a crește producția europeană de proteine și a reduce dependența UE de țările terțe în această privință;
(7)
JO L 347, 20.12.2013, p. 671.